নাৰ্ছৰ অৱহেলাৰ বাবেই প্ৰসূতিয়ে হাস্পতালৰ শৌচাগাৰতে জন্ম দিলে সন্তান (Mother gave birth to child in toilet) ! নাৰ্ছ আৰু হাস্পতাল কৰ্তৃপক্ষৰ বিৰুদ্ধে ক্ষোভ প্ৰকাশ প্ৰসূতিৰ পৰিয়ালৰ । প্ৰসূতিৰ আত্মীয় আৰু আশাকৰ্মীৰ তৎপৰতাত মাতৃ-সন্তানক উদ্ধাৰ ।
কৰিমগঞ্জ,২৩ নৱেম্বৰ : কৰিমগঞ্জত চাঞ্চল্যকৰ ঘটনা । নিলামবজাৰ প্ৰাথমিক স্বাস্থ্যকেন্দ্ৰত শৌচাগাৰতে সন্তান প্ৰসৱ কৰিলে প্ৰসূতিয়ে (Child born in Hospitals Bathroom)। হাস্পতাল কৰ্তৃপক্ষ তথা নাৰ্ছৰ ভূমিকাক লৈ ক্ষোভিত প্ৰসূতিৰ পৰিয়াল আৰু স্থানীয় লোক ।
উল্লেখ্য যে এটাৰ পাছত আনটো বিতৰ্কৰ মাজত সোমাই পৰিছে কৰিমগঞ্জৰ নিলামবজাৰ প্ৰাথমিক স্বাস্থ্যকেন্দ্ৰ (Allegation against Nilambazar health centre)। বিভিন্ন বিতৰ্কৰ মাজতে এইবাৰ হাস্পতালখনত আন এক আজৱ ঘটনা সংঘটিত হ'ল । হাস্পতালখনৰ শৌচাগাৰতে সন্তান প্ৰসৱ কৰিলে এগৰাকী প্ৰসূতিয়ে ।
সংকটজনক অৱস্থাত আশাকৰ্মী আৰু প্ৰসূতিগৰাকীৰ পৰিয়ালে উদ্ধাৰ কৰে মহিলা আৰু সন্তানটোক । নাৰ্ছৰ কৰ্তব্যত গাফিলতিৰ বাবেই প্ৰসূতিগৰাকীয়ে শৌচাগাৰতে সন্তান জন্ম দিয়া বুলি অভিযোগ কৰে প্ৰসূতিগৰাকীৰ পৰিয়ালে । আনকি শৌচাগাৰৰ পৰা প্ৰসূতি আৰু সন্তানটোক নাৰ্ছে অনাৰ আগ্ৰহ দেখুওৱা নাছিল বুলি অভিযোগ কৰে আশাকৰ্মী আৰু প্ৰসূতিৰ পৰিয়ালে ।
জানিব পৰা মতে, যোৱা নিশা ধলছৰা পঞ্চায়ত অঞ্চলৰ প্ৰসূতিগৰাকীক জৰুৰীকালীন অৱস্থাত নিলামবজাৰ প্ৰাথমিক স্বাস্থ্যকেন্দ্ৰত ভৰ্তি কৰোৱা হৈছিল । ভৰ্তি কৰোৱাৰ পাছৰে পৰাই কৰ্তব্যৰত চিকিৎসক আৰু নাৰ্ছে চিকিৎসাৰ ক্ষেত্ৰত হেমাহি দেখুৱাইছিল বুলি অভিযোগ কৰিছে প্ৰসূতিৰ পৰিয়ালে । প্ৰসূতিগৰাকীয়ে প্ৰসৱ বেদনা অনুভৱ কৰাৰ পাছতো কোনো এগৰাকী নাৰ্ছে গুৰুত্ব নিদিয়াৰ অভিযোগ কৰিছে প্ৰসূতিৰ পৰিয়াল আৰু আশাকৰ্মীয়ে ।
অৱশ্যে প্ৰসূতি আৰু সন্তানটো সম্প্ৰতি বিপদমুক্ত বুলি জানিব পৰা গৈছে (Karimganj Govt hospital incident)। ইফালে সমগ্ৰ বিষয়টোক লৈ হাস্পতালত তীব্ৰ উত্তেজনাৰ সৃষ্টি হৈছে । হাস্পতাল কৰ্তৃপক্ষৰ অৱহেলাক লৈ বিভিন্নজনে তীব্ৰ সমালোচনা কৰিছে । লগতে স্বাস্থ্য বিভাগ তথা প্ৰশাসনক এই ক্ষেত্ৰত উচিত ব্যৱস্থা ল'বলৈ আহ্বান জনাইছে প্ৰসূতিৰ আত্মীয় আৰু আন আন লোকসকলে ।
উল্লেখ্য যে প্ৰায়ে চৰকাৰী হাস্পতালত ৰোগীৰ প্ৰতি চিকিৎসক আৰু নাৰ্ছে অৱহেলাৰ কৰাৰ অভিযোগ উত্থাপন হৈ আহিছে । আনকি বিভিন্ন স্থানত ৰোগীৰ পৰিয়াল আৰু চিকিৎসকৰ মাজত মাৰপিটৰ লগতে অবাঞ্চিত ঘটনাও সংঘটিত হোৱা দেখা যায় । কিন্তু ইমানৰ পাছতো স্বাস্থ্য বিভাগে চৰকাৰী হাস্পতালৰ সমগ্ৰ প্ৰক্ৰিয়াটোৰ উত্তৰণৰ বাবে কোনো ব্যৱস্থা গ্ৰহণ নকৰাত এতিয়া আচৰিত হৈ পৰিছে সচেতন মহল ।
